28/10/2009 | Administración LocalProvincial
Deputación Provincial da Coruña
Secretaría Xeral
Convenio entre a Deputación Provincial da Coruña e o Concello de Cesuras, en aplicación do artigo 38.4 b) da Lei 30/1992, de réxime xurídico das administracións públicas e d procedemento administrativo común

O día catro de agosto de dous mil nove, procedéuse á formalización do convenio en aplicación do art.38.4 b) da Lei de Réxime xurídico das administracións públicas e do procedemento administrativo común, entre a Deputación da Coruña e o concello de Cesuras. En cumprimento do establecido na cláusula sexta do devandito convenio procédese á sua publicación. CONVENIO ENTRE A DEPUTACIÓN PROVINCIAL DA CORUÑA E O CONCELLO DE CESURAS, EN APLICACIÓN DO ARTIGO 38.4 b) DA LEI 30/1992, DE RÉXIME XURÍDICO DAS ADMINISTRACIÓNS PÚBLICAS E DO PROCEDEMENTO ADMINISTRATIVO COMÚN Na Coruña, a catro de agosto de dous mil nove. REUNIDOS Don Salvador Fernández Moreda, Presidente da dita Deputación, asistido pola oficial maior, dona Noelia Esther Sahori Catarecha, en funcións de secretaria xeral, e Don Julián Lucas Ramírez, alcalde-presidente do Concello de Cesuras. Actúan no exercicio das competencias que respectivamente teñen atribuídas, pola Lei 7/1985, do 2 de abril, reguladora das bases do réxime local e polo texto refundido das disposicións legais vixentes en materia de réxime local, aprobado por Real decreto lexislativo 781/1986, do 18 de abril. As partes recoñécense mutuamente na calidade na que cada un intervén, así como a capacidade legal suficiente para o outorgamento deste convenio, é para o efecto EXPOÑEN O artigo 38.4 b) da Lei 30/1992, do 26 de novembro, de réxime xurídico das administracións públicas e do procedemento administrativo común, establece que as solicitudes, escritos e comunicacións dirixidos ós órganos das Administracións públicas poderán presentarse nos Rexistros de calquera órgano administrativo que pertenza á Administración Xeral do Estado, á de calquera Administración das Comunidades Autónomas, ou á dalgunha das entidades que integran a Administración Local se, neste último caso, se subscribira o oportuno convenio. A mencionada regulación supón un evidente avance na liña de facilitar as relacións dos cidadáns coa pluralidade de Administracións públicas que coexisten no noso país e un importante instrumento da necesaria cooperación entre aquelas. O convenio que se subscribe hoxe leva a efecto a vontade das Administracións intervinientes de posibilitar que os cidadáns poidan presentar os documentos que dirixen a calquera órgano da Deputación Provincial da Coruña nos rexistros do Concello de Cesuras. Polo exposto, as Administracións intervinientes proceden á formalización do presente convenio de acordo coas seguintes CLÁUSULAS Primeira. –O obxecto do convenio é permitirlles ós cidadáns que presenten nos Rexistros do Concello de Cesuras solicitudes, escritos e comunicacións dirixidos á Deputación Provincial da Coruña e ás entidades de dereito público con personalidade xurídica propia vinculadas ou dependentes daquela. Segunda. –A data de entrada nos rexistros do Concello de Cesuras das solicitudes, escritos e comunicacións dirixidos á Deputación Provincial da Coruña e as entidades de dereito público vinculadas ou dependentes daquela será válida para os efectos de cumprimento de prazos polos interesados. Terceira. –O Concello de Cesuras comprométese a: a) Admitir nos seus rexistros calquera solicitude, escrito ou comunicación dirixidos ós órganos da Deputación ou das entidades de dereito público vinculadas ou dependentes daquela, con independencia da súa localización territorial. b) Cando o procedemento requira a achega de copia compulsada, a facer o cotexo, comprobando a identidade de contidos do orixinal e a súa copia, unir ó escrito a copia dilixenciada cun selo de compulsa que expresará a data na que se practica, así como a persoa que expide a copia compulsada. c) Deixar constancia nos seus rexistros da entrada das solicitudes, escritos e comunicacións dirixidos á Deputación, con indicación nos seus asentos do número, epígrafe expresivo da súa natureza, data de entrada, a data e hora da súa presentación, interesado ou órgano administrativo remitente, persoa ou órgano administrativo ó que se lle dirixe, así como unha referencia ó contido do escrito ou comunicación que se rexistra. d) Remitir inmediatamente os documentos, unha vez rexistrados, e en todo caso dentro dos tres días seguintes a súa recepción, directamente aos órganos ou entidades destinatarios deles. A dita remisión efectuarase polos medios máis apropiados para que a súa recepción se produza o máis axiña posible, con especial utilización de medios informáticos, electrónicos e telemáticos nos supostos no que sexa posible e se cumpran os requisitos e garantías esixidos pola Lei 30/1992, de réxime xurídico das Administracións públicas e do procedemento administrativo común. Cuarta. –A Deputación Provincial da Coruña comprométese a: a) Proporcionarlle ó Concello de Cesuras información sobre os órganos e entidades que integran ou están vinculados ou dependentes da Deputación, así como a actualizala periódicamente. b) Facilitarlle ó Concello de Cesuras instrumentos de información ó cidadán sobre as funcións e actividades da Deputación e as entidades de dereito público vinculadas ou dependentes daquela. c) Prestar asistencia técnica e colaboración sobre organización en información dos rexistros. Quinta. –As Administracións intervinientes comprométense a comunicarse mutuamente calquera medida de informatización dos rexistros que poida afectar á compatibilidade dos sistemas de intercomunicación e a negociar e formalizar no seu momento o correspondente convenio de colaboración que garanta a compatibilidade informática e a coordinación dos seus respectivos rexistros. Sexta. –O prazo de vixencia do presente convenio é de catro anos contados dende o día da súa publicación no Boletín Oficial da Provincia, prazo que poderá ser prorrogado de maneira expresa por ámbalas dúas partes por igual período, salvo denuncia expresa dalgunha das Administracións intervinientes realizada cunha antelación mínima de tres meses á data de extinción. Tamén poderá extinguirse a vixencia do convenio polo mutuo acordo das Administracións intervinientes, así como por decisión unilateral dalgunha delas cando se produza pola outra un incumprimento grave acreditado das obrigacións asumidas. Tanto a formalización do convenio como calquera dos supostos da súa extinción será obxecto de publicación no Boletín Oficial da Provincia da Coruña e no taboleiro de anuncios do Concello de Cesuras. Sétima. –As dúbidas e controversias que poidan xurdir na interpretación e aplicación deste convenio resolveraas con carácter executivo o presidente da Deputación. En todo caso, as ditas resolucións serán recorribles perante a orde xurisdicional contencioso-administrativa. Faise constar que o presente convenio foi aprobado por acordo do Pleno da Deputación en sesión ordinaria de data trinta de xaneiro de dous mil catro. O PRESIDENTE DA DEPUTACIÓN PROVINCIAL DA CORUÑA Asdo.: Salvador Fernández Moreda O ALCALDE DO CONCELLO DE CESURAS Asdo.: Julián Lucas Ramírez A OFICIAL MAIOR Asdo.: M.ª Amparo C. Taboada Gil A Coruña, 9 de outubro de 2009. O PRESIDENTE Asdo.: Salvador Fernández Moreda O SECRETARIO ACCTAL. Asdo.: Luis Jaime Rodríguez Fernández